254 Obediencia

Obediencia duplex est. Vna perfecta que se extendit ad omnia que non sunt contra Deum, nec contra rationem quam quis professus est ad hanc obedienciam. Nullus tenetur ab inicio ex debito necessitatis, sed ex zelo perfectionis. Eo modo quo semper tenemur emulari carismata meliora, sed Apostolus ad [2] Cor. [7:15], est alia obediencia imperfectam sufficiens ad salutem qua quis obedit hiis que promisit explicite uel hiis que in illis continentur implicite. Sicut sunt illa sine quibus professio religionis non seruatur et talis obediencia est necessitatis.

¶ Item, /f. 77va/ sciendum quod votum obediencie est potissimum inter cetera vota religionis. Tamen quia per illud aliquid maius Deo offertur, scilicet, ipsa voluntas que potior est quasi ipsum quod offertur per castitatem uel quam bona temporalia que offeruntur per paupertatem.

Secundo, quia votum obediencie comprehendit sub se alia duo vota, scilicet, castitatis et paupertatis, sed non econtro.

Tercio, quia votum obediencie extendit se propinquius ad finem et perfectum religionis quam alia duo vota. Nam votum continencie et paupertatis sine voto obediencie non facerent religionis statum qui quidem status religionis prefertur virginitati. Eciam ex voto firmate et hoc propter obedienciam que preminet in votis. Vnde dicit Augustinus in libro *De virginitate*, nemo audeat preferre virginitatem monasterio.

Item, quantum precellat obediencia ceteras virtutes patet per indignitatem sui opportunitati.

¶ Cum enim inobediencia sit pessimum vicium utpote species ydolatrie, 1 Reg. 15[:23]: *Quasi scelus ydolatrie, nolle adquiescere*. Constat quod obediencia sit virtus optima, nam hanc potissime Christus docuit suo exemplo ad mundum veniens, Joan. 6[:38]: *Descendi de celo [non] ut faciam voluntatem meam, sed voluntatem eius qui me misit*. Hanc docuit in mundo manens, Phil. 2[:8]: *Factus* est *obediens vsque ad mortem.* De mundo exiens, Matt. 26[:39]: *Non sicut ego [volo], sed sicut tu*. Non est mirum si hec virtus obediencie multum laudetur et multum appetatur cum hec sit propria scala paradisi cuius septem sunt gradus. Nam debet homo obedire gratantus sine recalcitracione.

¶ Exemplum de Paulo qui dixit Act. 9[:6]: *Domine, quid me vis facere?* Hoc est contra obedientes in beneplacitis, sed obedire nolunt in displicentibus.

¶ Tales non querunt cum Paulo *Domine, quid me vis facere?* Sed volunt ut Dominus querat ab eis quid ipsi velint, sicut contingit in ceco medico, cui dixit Christus, [Mark 10:51]: *Quid vis* ut *faciam tibi*? Col. 3[:22]: *Serui, obedite per omnia dominis* vestris. Nam qui offendit in vno factus est omni reus simpliciter sine simulacione.

¶ Exemplum de Dauid in Psal. [72:23]: *Ut iumentum factus sum apud te*. Hillariter sine murmuratione. Exemplum in Symone Cireneo qui portauit crucem [Matt. 27:32]. In angaria velociter sine procrastinacione. Exemplum in Petro et audire qui ad vnicam Domini iubentis vocem secuti sunt, [Matt. 4:19-20]. Humiliter sine elacione. Exemplum de Petro, Luc. 22[:33], qui dixit, *Paratus sum tecum et in mortem ire*. Perseueranter sine discontinuacie. Exemplum de Christo, Phil. 2[:8]: *Factus* est *obediens vsque ad mortem*. Igitur obediencia est sicut nauis proficiens que velut hominem ad celum licet quiescat, Prou. 31[:14]: *Facta est quasi nauis institoris*.

¶ Item, est sicut clauis celum aperiens. In cuius figuram Christus dedit Symoni qui interpretatur obediens *claues regni*, Matt. 16[:19].

¶ Item, sex mouentur ad obediendum quorum primum est precium rei sicut aurum preelegitur cupro, 1 Reg. 15[:22]: *Melior est obediencia quam* victima. Secundum est preceptum Dei quod excellit preceptum hominis, Deut. 26[:14]: Dominum preelegistis ut obediatis ei. Psal. [118:4]: *Tu mandasti mandata tua custodiri*.

¶ Tercium, est exemplum Christi. Nam bonus dux potissime seqendus est. Secundum Philosophum, in tempore quod eligit bonus vir et sapiens hoc potissime eligendum est. Sed Chrisus eligit obedienciam, Phil. 2[:12], ergo sequendus.

¶ Quartum, est incomodum oppositi sicut fureum vitatur propter patibulum, Deut. 21[:22]. Exemplum in primis parentibus.

¶ Quintum, est propositum regni, Deut. 11[:26]: *Propono* tibi *hodie benedictionem* si obedias.

Item, omnia obediunt obedienti, ex quo ipse Christus obedit obedienti. Exemplum Jos. 10[:14]: *Non fuit tam longa dies postea*. Nam sol tunc stabat in celo ad iussum Iosue.

Item, quod obediencia sit vicina Deo.

¶ Figura est quia Christus libenter recubuit in domo Symonis qui interpretur obediens, Luc. 4[:38]. Et Christus dilexit omnes qui habitabant in Bethania que interpretur domus obediencie, Joan. 11[:18]. Et Christus de Bethania ascendit *in celum*, Luc. 24[:50-51].

¶ Item, tria sunt que iuuant obedienciam et promouet humilitas flectens, Phil. 2[:8]: *Humiliauit semetipsum factus obediens vsque ad mortem*. /f. 77vb/

¶ Secundum, est assuefaccio frequens, sicut patet in equo indomito, Prou. 21[:31]: *Equus* paratus est ad omnem bellum.

¶ Tercium, est superior modeste precipiens. Exemplum in Deo qui vnum solum lignum prohibuit primis parentibus et omnia alia concessit, Gen. 2[:9].

Item, debemus obedire tribus generibus preceptorum, quia preceptis iudicis per naturam, Tob. 4[:16]: *Quod ab alio oderis tibi fieri, [vide] ne alteri tu aliquando facias*. Et Matt. 7[:12]: *Omnia quecumque uultis ut faciant vobis homines* ita *et vos facite illis*.

¶ Secundo, preceptis iniunctis per scripturam, Exod. 20[:3-17] vbi ponuntur decem precepta.

Tercio, preceptis inspiratis per graciam, Matt. 22[:14]: *Multi sunt vocati*, sed contra ista diuersi diuersis obediunt et hoc diuersimode.

¶ Nam quidam obediunt malis prelatis quia male concupiscencie ut febricitans et gulosus inordinato appetitu in vino et carnalibus vtendo, Rom. 6[:12]: *Non regnet peccatum in vestro mortali corpore ut obediatis concupiscentiis* vestris.

¶ Nempe malus est prelatus cuius obediencia peccatum, cuius remuneracio est supplicium. Alii obediunt male lingue sicut ventilogium vento, Prou. 17[:4]: *Malus obedit lingue iniquei*. Alii male pecunie sicut bos stimulo, Eccli. 10[:10]. Pecunie obediunt bono prelato sicut puer patri, scolaris magistrem, Eph. 6[:1]: *Filii obedite parentibus in Domino*. Aliqui obediunt Deo sicut lutum figuli, effectus cause, voluntatem eius adimplendo, Act. 5[:29]: *Obedire oportet Deo magis quam hominibus*. Et illa obediencia est optima. Nam secundum Augustinum, *De XII. abusionibus*, c. 3, sine obediencia mundus a recto rationis ordine dampnatur. Vnde et per primorum parentum inobediencia, debetur a tribus ad tria: quia ab homine ad Deum, ab homine ad hominem, a corpore ad animam.

De primo, Act. 5[:29]: *Oportet obedire Deo magis quam hominibus*. Ratio est quia Deus summus prelatus est inter omnes. Secundum naturales, aues omnes sic obediunt aquile quod post eius clamorem auditum eo die non volant ad predam.

Item, bestie audito rugitu leonis fingunt gradum nec vltra procedunt.

¶ Si ergo tanta est obediencia irrennabium ad regem suum quanto maior esse debet homini ad Deum qui eos fecit sustentat propter hoc dicitur Deut. 30[:20]: *Diligas Dominum Deum tuum* et *obedias voci eius*, etc. Ideo dicitur Num. 14[:22-23]: Homines qui contempserunt me *nec obedierunt voci mee non videbunt terram pro qua iuraui.* Nauis non bene peruenit ad portum nisi obediat gubernatori et vento Spiritus Sancti. Vnde Apostolus, Tit. 3[:1]: *Admone illos subditos esse* Deo et *obedire*. Vnde dicit *Samuel*, 1 Reg. [15:22]: *Numquid uult Deus holocausta et victimas, et non* magis *ut obediatur voci sue*. *Melior est obediencia quam* victima. Ad hec dicit Augustinus, tractatu secundo, *Super canonica Joan*. Quamdiu homo perfecte obedit Deo omnes creature homini obediebant. Nam bestie Noe obediebant. Et Dauid *cum leonibus lusit*, Eccli. [47:3].

¶ Et *Sampson leonem* disrupit quia *Spiritus* Dei erat in eo, Iud. 14[:6]. Ipsi Josue sol obediuit, Jos. 10[:12]. Ignis obediuit pueris, Dan. 3[:25]. Sed econtra quia Saul non obediuit perdidit regnum, 1 Reg. 13[:13]. Leo interfecit prophetam quia inobediens fuit voci Dei, 1 Reg. [13:24]. Unde Ambrosius *Super Lucam*, disce esse sub Christo si vis esse supra mundum.

¶ De qua obediencia que est hominis ad hominem dicit Bernardus, princeps apostolorum post dictus est Symon, id est, obediens deinde Petrus quod est agnoscens quia ecclesia primo fundata est in obediencia, deinde in sciencia et doctrina. Vnde ad obediendum alteri maxime mouet exemplum filii Dei, Philip. 2[:8]: *Factus obediens vsque ad mortem*. Et eciam exemplum de animalibus. Vnde Philosophus, libro 8, *De animalibus,* c. 7, dicit quod elephas est magne obediencie ad magistrum suum. Ideo multis viuit annis. Sic illi qui obediunt prepositis suis propter Deum. Uel [Col. 3:20, 22]: *Filii, obedite parentibus vestris. Hoc enim est placitum Domino* et sequitur ibi, *Serui, obedite per omnia dominis cardinalibus, non ad oculum seruientes, quasi hominibus placentes, sed in simplicitate cordis, timentes Deum*. Deut. [17:12]: Qui voluerit *obedire sacerdotis imperio … morietur homo ille*. Et sequitur ibi capitulo /f. 78ra/ 17[:5]: Si filius inobediens fuerit patri et cohabitus obedire contempsit ducetur ad portis ciuitatis ad iudices et tanquam contumax lapidabitur. Vnde Gen. 41[:40]: Precepit Pharoh ut *cunctus* *obediet* Joseph. Sic uult Deus ut cunctus populus obedieat prelato suo. Vnde Chrysostomus *Ad monachos* homila 8, quicquid vobis fuerit a superioribus imparatum, sic accipite sicut de celo sit ore Dei. Prelatus nil reprehendendo, nil discuciendo, nec murmurare presumas. In monasterium venisti seruire non imperare, obedire pocius quam iubere, totum iudica sanctum quod tibi ab aliis imperatur. Secundum Philosophum, 2 *Politicis,* c. 13, militaris uita multas habet in se partes virtutes. Nam talis uita habet obedienciam ad principem, abstinenciam a deliciis, perseueranciam in laboribus, sic in milicia Christi requiretur obediencia ad prelatum, cum abstinencia et perseueranciam in laboribus. Sic in militia Christ requiritur obediencia ad prelatum cum abstinencia et perseueranciam in laboribus virtuosis.

De tercia obediencia que est corruptionis ad animam, Rom. 6[:12]: *Non regnet peccatum in vestro mortali corpore ut obediatis concupiscentiis eius*. Vitrum calidum et liquefacutm multum obedit artifici ad recipiendum figuram et colorem, sed vitrum frigidum citius frangitur quam tale quid recipiat. Sic corpus inflammatum desiderio, malo sine bono, obedit anime ad vnum uel aliud. Vnde Isidorus, *De summo bono,* libro primo, capitulo 9, Non erit caro subiecta anime, nec vicia rationem, si animus hominis non sit subiectis creatori. Tunc enim recte omnia nobis subiciuntur que nobis subiectis, si nos subiciamur ei a quo nobis ista subiecta sunt.

¶ Nam si aliqua videntur subecta ei qui Deo subiectus, non est ille pocius subicitur eis. Vnde Anselmus in suis *Meditationibus*. Hec est perfectissima et liberima humane nature obediencia cum homo voluntatem suam liberam sponte voluntati Dei subicit. Vnde Augustinus *Super canonica Joanne* in fine, faciunt homines voluntatem suam, quando faciunt quod ipsi volunt, non quod iubet Deus. Quando autem ista faciunt quod volunt, et tamen sequantur voluntatem Dei, non tunc faciunt voluntatem suam, quamuis quod volunt faciunt.